RESOLUCIÓN do 21 de decembro de 2004 pola que se convoca o Curso superior de planeamiento e xestión urbanística.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/01/2005

Conforme os fins que lle asigna a este centro a normativa que o regula (Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo) a EGAP, en colaboración coa Revista de Derecho Urbanístico y Medio Ambiente, convoca o Curso superior de planeamento e xestión urbanística.
1. Obxectivo. Desde unha vertente xeral, e con particular incidencia desde a perspectiva da lexislación galega para adaptar as ensinanzas do contido do curso á singular realidade da nosa comunidade, preténdese afondar nos coñecementos tanto teóricos coma prácticos de dúas pezas claves do urbanismo: o planeamento e a xestión urbanística, instrumentos esenciais para a súa materialización e, podería dicirse, para a súa propia existencia.
2. Contido. Desde unha visión teórico-práctica e de traballo en equipo, trataranse, entre outros, estes temas:
Introdución: 12 horas lectivas.
-Panorama urbanístico español. Panorama básico do dereito urbanístico actual: sistema de fontes. Efectos da sentenza do Tribunal Constitucional 61/1997, do 20 de marzo.
-Tipoloxía das clases de solo. Efectos do R.D.L. 4/2000 e da STC 164/2001, do 11 de xullo, e Lei 10/2003.
-Réxime xurídico do solo non urbanizable. Modalidades previstas na lexislación galega. Réxime de utilización do solo non urbanizable. Procedemento de autorización.
-Réxime xurídico do solo de núcleo rural.
-Réxime de dereitos e deberes dos solos urbanizables e urbano. O concepto de solar.
-Facultades do dereito de propiedade. A participación nas plusvalías e a repartición equitativa de cargas e beneficios.
Planeamento: 58 horas lectivas.
-Panorama xeral do sistema de planeamento e xestión en xeral e en Galicia, en particular. A Lei 9/2002, do 30 de decembro, de ordenación urbanística e protección do medio rural de Galicia. A Lei 6/1998, do 13 de abril, sobre o réxime do solo e valoración de 1998. Efectos da Lei 10/2003, do 20 de maio, de medidas urxentes de liberalización no sector inmobiliario e transportes sobre a lexislación urbanística galega.
-Problemas urbanísticos e solucións específicas en municipios carentes de planeamento xeral. As normas legais de aplicación directa. Análise da figura do Plan especial de protección, rehabilitación e mellora do medio rural. Problemas e solucións en municipios pequenos e rurais.
-Desenvolvemento por equipos do proxecto de ordenación do medio rural, con asesoramento e tutela do profesorado. Exposición e debate sobre os traballos.
-Análise das figuras de planeamento territorial. As directrices da ordenación do territorio e demais plans, programas e proxectos territoriais. As normas provinciais de planeamento. Problemas e solucións.
-Análise das figuras de planeamento xeral. O Plan xeral de ordenación municipal. Análise do obxecto e contido dos plans xerais sobre un caso práctico.
-A formulación e o procedemento da aprobación do planeamento urbanístico. Definición do alcance das competencias locais e autonómicas. Revisión e modificación do planeamento.
-As determinacións do Plan xeral para a equidistribución. As áreas de repartición e os aproveitamentos tipo no solo urbano, no solo de núcleo rural e no solo urbanizable.
-Réxime xurídico dos plans sectoriais: contido substantivo e documentación precisa.
-Análise das figuras de planeamento do desenvolvemento: plans parciais. Análise do obxecto e contido dos plans parciais, as dotacións e as cesións do solo e do aproveitamento. Exemplo crítico dun plan parcial.
-Plans especiais. Características xerais. Estudos de detalle. Proxectos de urbanización. Catálogos. Análise destas figuras sobre casos concretos e prácticos.
-Exercicio práctico de planeamento do desenvolvemento. Formulación dun avance do plan parcial. Presentación, entrega e explicación da documentación. Formación de equipos de traballo en equipo con asistencia do profesorado.
-Exercicio práctico de planeamento. Formulación dun estudo de detalle. Entrega e explicación da documentación. Traballo en equipo con asistencia do profesorado.
-Aspectos esenciais da Lei de costas de 1988. Efectos xurídicos da sentenza do Tribunal Constitucional 149/1991, do 4 de xullo. Alcance das competencias públicas sobre o demanio litoral. Bens integrantes do dominio público marítimo-terrestre. Afectación e desafectación do dominio público marítimo-terrestre.
-Titularidade dos enclaves privados. Recente xurisprudencia do Tribunal Supremo. Réxime xurídico do deslinde costeiro. Procedemento, efectos e réxime de impugnación. Análise de supostos prácticos.
-Incidencia da Lei de costas no planeamento urbanístico. Interpretación da disposición transitoria 9.3 do Regulamento da Lei de costas.
-Exercicio práctico de regulación da franxa costeira en aplicación da Lei de costas nun plan xeral.
Xestión: 70 horas lectivas.
-O novo marco xurídico e a súa incidencia na xestión urbanística. Efectos da STC 61/1997 nos instrumentos de xestión. Os mecanismos de equidistribución tras a Lei 6/1998.
-Orzamentos da execución do planeamento. Réxime xeral das actuacions sistemáticas. Configuración básica dos sistemas de actuación no ordenamento urbanístico. A elección do sistema de actuación. Análise dun suposto práctico.
-Delimitación de áreas de repartición e cálculo do aproveitamento tipo. Incidencia da Lei 6/1998 nas áreas de repartición e os aproveitamentos tipo no planeamento.
-A delimitación de unidades de execución: requisitos e procedemento. Especialidades da delimitación de unidades de execución no solo urbano. Análise dun suposto práctico.
-Aspectos básicos do sistema de actuación por compensación. O proceso de constitución dunha xunta de compensación: novidades introducidas polas lexislacións autonómicas. Diferenzas co sistema de actuación por concerto.
-Réxime xurídico dos estatutos e bases de actuación. Análise dun suposto práctico.
-O proxecto de compensación: contido e réxime xurídico. Análise dun suposto práctico dun proxecto de compensación.
-Responsabilidade da xunta de compensación e impugnación dos seus acordos. Competencia e réxime xurídico das entidades de conservación.
-Características xerais do sistema de actuación por cooperación. Estudo das peculiaridades autonómicas. Máximas de experiencia na práctica de cooperación.
-O proxecto de reparcelación: réxime xurídico e contido. Análise práctica dun proxecto de reparcelación.
-A execución urbanística a través do sistema de actuación por expropiación. Tramitación do procedemento e determinación do prezo xusto. Ocupación e inscrición no Rexistro da Propiedade. A reversión de terreos expropiados.
-Análise práctica dun expediente de expropiación forzosa.
-Características xurídicas do urbanizador como axente da xestión urbanística. Mecánica do sistema de actuación da concesión dunha obra urbanizadora.
-Análise dun suposto práctico de actuación urbanística a través do urbanizador.
-Concepto e natureza xurídica dos convenios urbanísticos cos particulares. Procedemento de elaboración e aprobación. Convenios urbanísticos entre administracións públicas. Réxime xurídico e análise de supostos prácticos.
-Réxime xurídico dos convenios urbanísticos, con especial referencia aos seus límites. Os convenios urbanísticos na xurisprudencia do Tribunal Supremo e do Tribunal Superior de Xustiza de Galicia.
-Análise pormenorizado dos convenios de xestión urbanística. Análise dun suposto práctico. A responsabilidade das administración públicas derivada dos convenios urbanísticos.
-A inscrición no rexistro dos actos de natureza urbanística, en especial, dos proxectos de equidistribución.
-A xestión de dotacións públicas. Sistemas xerais e dotacións locais. Expropiación, ocupación directa e permuta forzosa. Análise práctica da obtención de terreos dotacionais.
-A reversión dos terreos expropiados. Os supostos de reversión na lexislación urbanística: especialidades. Expropiacións sectoriais e modificación do uso por alteración do planeamento. Estudo de casos.
-Réxime indemnizador por alteración do planeameneto. Suposto e réxime xurídico. A indemnización por vinculacións singulares na ordenación urbanística.
-Especialidades da xestión no solo urbano. Características xurídicas do solo urbano: carácter regrado, formas de acceso, requisitos exixidos pola xurisprudencia e categoría de solar.
-Réxime xurídico do solo urbano consolidado pola urbanización. Réxime xurídico do solo urbano non consolidado pola urbanización.
-A aplicación das áreas de repartición e aproveitamento tipo no solo urbano. Xestión de transferencias de aproveitamentos urbanísticos no solo urbano.
-A rehabilitación urbanística: deber de conservación, procedemento de declaración de ruína. Réxime das ordes de execución e execución subsidiaria. Análise dun suposto práctico.
-Instrumentos de execución dos plans no solo de núcleo rural. O sistema de cesión de viais. Análise dun exemplo práctico.
-Os patrimonios públicos do solo. O patrimonio municipal do solo: constitución, destino e cesións. Outros patrimonios públicos.
-Réxime xurídico dos dereitos de tenteo e retracto. Dereito de superficie.
-Réxime xurídico das licenzas urbanísticas. Modalidades e procedemento de obtención con especial referencia aos efectos do silencio administrativo.
-Modalidades de extinción das licenzas e relacións coa xestión urbanística, con especial referencia ás licenzas de edificación con execución simultánea das obras de urbanización.
-Réxime xurídico da disciplina urbanística. Procedementos e efectos. Réxime da situación de fóra da ordenación.
-Réxime xurídico sancionador de actuacións ilegais de planificación e xestión urbanística.
-Estudo dos últimos cambios na normativa galega
-Mesa redonda sobre aplicación práctica da lexislación urbanística galega e propostas de futuro.
3. Destinatarios. O curso convocado ten como destinatarios os funcionarios de carreira ou persoal interino dos grupos A e B, que estean en posesión do título de licenciado, arquitecto ou enxeñeiro superior, ou o de diplomado, arquitecto ou enxeñeiro técnico, pertencentes á Xunta de Galicia ou á Administración local galega, así como o persoal laboral dunha ou doutra Administración, dos grupos I e II, que se atopen en posesión de calquera dos títulos anteriormente citados. Será imprescindible, en calquera caso, que o citado persoal se atope nalgunha das situacións descritas no punto 7, letras a) ou b).
Para os efectos do establecido na Resolución do 26 de outubro de 1994, do Instituto Nacional de Administración Pública, pola que, en cumprimento do disposto na orde do Ministerio para as Administracións Públicas do 10 de agosto de 1994, determínanse os criterios de recoñecemento e valoración dos cursos de Administración local, este curso valoraráselles con dous puntos a aqueles alumnos aprobados que estean comprendidos dentro do ámbito de aplicación da citada normativa.
Sempre que existan prazas dispoñibles, porque non se cubriron as convocadas entre o persoal ao que se refire a primeira alínea desta epígrafe, tamén poderán optar á obtención do certificado de aproveitamento, profesionais liberais que dispoñan do título de licenciado, arquitecto ou enxeñeiro superior, ou o de diplomado, ou ben o de arquitecto ou enxeñeiro técnico.
4. Prazas. O número de prazas é limitado.
5. Dereitos de inscrición. Os dereitos de inscrición fíxanse nas seguintes contías, segundo estes casos:
1. Mil cento corenta euros (1.140 euros) para todos aqueles solicitantes que pertenzan á Xunta de Galicia ou á Administración local galegas e cumpran as condicións prescritas no primeiro parágrafo do punto 3 Destinatarios, e que, ademais, no desenvolvemento do seu traballo habitual realicen tarefas que estean vinculadas co urbanismo. Esta circunstancia acreditarase mediante certificación expedida
polos secretarios xerais, respectivamente, da consellaría, delegación, deputación ou concello municipal, segundo o modelo que se une como anexo II á convocatoria deste curso.
O importe anterior poderán facelo efectivo os interesados dunha soa vez, ou en catro prazos, de douscentos oitenta e cinco euros (285 euros) cada un, de acordo coa seguinte modalidade:
-O primeiro prazo, ou a totalidade da matrícula, deberá ingresarse no momento de formalizar a inscrición.
-O segundo farase efectivo antes do 1 de marzo de 2005.
-O terceiro aboarase antes do día 1 de abril de 2005.
-O cuarto satisfarase antes do día 1 de xuño de 2005.
2. Mil seiscentos oitenta e catro euros (1.684 euros) para o resto dos solicitantes que pertenzan á Xunta de Galicia ou á Administración local galega e cumpran as condicións prescritas no parágrafo primeiro do punto 3 Destinatarios, cando non poidan acreditar na forma establecida que as súas tarefas habituais estean conectadas co urbanismo.
A contía consignada poderá facerse efectiva dunha soa vez, ou en catro prazos, e será de catrocentos vinte e un euros (421euros) cada un, de acordo coa seguinte modalidade:
-O primeiro prazo, ou a totalidade da matrícula, deberá ingresarse no momento no que se formalice a inscrición.
-O segundo farase efectivo antes do un de marzo de 2005.
-O terceiro aboarase antes do día un de abril de 2005.
-O cuarto satisfarase antes do día un de xuño de 2005.
3. Dous mil douscentos vinte e catro euros (2.224 euros), para os demais peticionarios que non teñan a condición de persoal ao servizo dalgunha das administracións públicas anteriormente citadas, baixo a exixencia ou requisito establecidos con precedencia.
O devandito importe poderá ingresarse dunha soa vez, ou en catro prazos, de cincocentos cincuenta e seis euros (556 euros) cada un, de acordo coa forma que se determina a continuación:
-O primeiro prazo, ou a totalidade da matrícula, deberá ingresarse no momento no que se formalice a inscrición.
-O segundo farase efectivo antes do un de marzo de 2005.
-O terceiro aboarase antes do día un de abril de 2005.
-O cuarto satisfarase antes do día un de xuño de 2005.
6. Forma de pagamento. O aboamento do primeiro prazo, ou da totalidade da matrícula no caso de se facer nun pagamento único, efectuarase mediante o ingreso na conta corrente da EGAP na Caixa de Aforros de Galicia, oficina de organismos de Santiago de Compostela, nº 2091-0388-95-3110000520.
O pagamento do segundo e sucesivos prazos realizarase utilizando o impreso que lles entregará a EGAP aos alumnos admitidos no curso.
7. Incumprimento dos prazos de pago. Os alumnos que non fagan efectivo o importe dos dereitos de inscrición, dentro dos prazos marcados para cada caso, perderán a súa condición de asistentes a este curso e non terán dereito á devolución das contías ingresadas con anterioridade.
8. Prazo de inscrición, solicitudes e documentos. Para a participación neste curso, ábrese un prazo de inscrición que comezará o 3 de xaneiro de 2005 e rematará o día 4 de febreiro dese mesmo ano, para que as persoas que figuran como destinatarias deste curso poidan formalizala, segundo o modelo que figura no anexo I desta convocatoria.
Para a formalización da inscrición, será preciso achegar o pertinente boletín cos seguintes documentos, sendo rexeitadas as solicitudes que non se ateñan aos modelos establecidos:
a) Se o peticionario é funcionario ou persoal interino:
-Fotocopia do DNI.
-Dúas fotos a cor, tamaño carné.
-Certificado, conforme o modelo do anexo II desta convocatoria, no que consten expresamente estes datos:
1. Que o/a interesado/a é funcionario/a de carreira ou persoal interino dos grupos A ou B da Xunta de Galicia ou da Administración local galega.
2.1. Se é funcionario/a: que se atopa en situación administrativa de servizo activo ou de servizos especiais en calquera das dúas aludidas administracións.
2.2. Se é persoal interino: que está ocupando praza dos grupos A ou B dunha ou doutra das mencionadas administracións.
Este certificado, igual ca o anterior do punto 1, deberá expedilo, segundo os casos, o secretario xeral da respectiva consellería, delegación, concello municipal ou da deputación, segundo o modelo que como anexo II figura na convocatoria deste curso.
-Se o solicitante, no seu traballo habitual, realiza tarefas que estean vinculadas co urbanismo, certificado expedido nestes precisos termos, conforme o modelo do anexo II, polas persoas sinaladas no parágrafo que antecede.
-Xustificante da transferencia pola totalidade dos respectivos dereitos de inscrición, ou ben, polo primeiro prazo.
b) Se o/a peticionario/a é persoal laboral:
-Fotocopia do DNI.
-Dúas fotos a cor, tamaño carné.
-Certificado no que conste expresamente que o/a interesado/a é persoal laboral dos grupos I ou II da Xunta de Galicia ou da Administración local galega, e que se atopa en situación de servizo activo ou de excedencia forzosa en calquera das dúas citadas administracións.
Este documento deberá expedilo, segundo os casos, o secretario xeral da respectiva consellería, delegación, concello municipal ou da deputación, segundo o modelo que como anexo II figura na convocatoria deste curso.
-Se o/a solicitante, no seu traballo habitual, realiza tarefas que estean vinculadas co urbanismo, certificado expedido nestes precisos termos, conforme o modelo do anexo II, polas persoas sinaladas no parágrafo precedente.
-Xustificante de transferencia pola totalidade dos respectivos dereitos de inscrición, ou ben, polo primeiro prazo.
c) Para os restantes peticionarios:
-Fotocopia do DNI.
-Dúas fotos a cor tamaño carné.
-Orixinal ou copia debidamente cotexada de estar en posesión do título de licenciado, arquitecto ou enxeñeiro superior, ou de diplomado, arquitecto ou enxeñeiro técnico.
-Currículum vitae.
-Xustificante de transferencia pola totalidade dos respectivos dereitos de inscrición, ou ben, polo primeiro prazo.
9. Criterios selectivos. Se os solicitantes son funcionarios, persoal interino ou persoal laboral, os criterios selectivos para a admisión neste curso serán, por esta orde, os seguintes:
1º Que exista unha relación directa entre as tarefas que realiza o interesado no desempeño do seu posto de traballo e a materia obxecto deste curso.
2º Ter realizado, durante os últimos cinco anos, un menor número de cursos relacionados con contidos temáticos similares ao que agora se convoca.
3ª A antigüidade, e como tal enténdese a data de ingreso do/a interesado/a na Administración pública.
De quedaren prazas libres, despois de feita a selección entre o persoal funcionario ou laboral de calquera das administracións públicas galegas indicadas anteriormente, o criterio selectivo dos restantes
peticionarios, nos que non concorra a mencionada condición, será como se expresa a continuación:
-Gozarán de preferencia aqueles solicitantes que documentalmente acrediten que a súa actividade profesional mantén relación co urbanismo e poidan demostrar, a través do seu currículum, unha constatada experiencia neste campo (por exemplo, publicacións, cursos de especialización, traballos de investigación, etc., vinculados coa materia expresada).
Toda a documentación que remitan os solicitantes, que non sexa orixinal, terá que vir debidamente cotexada.
En calquera caso, esta convocatoria rexerase polos criterios de participación nas actividades docentes da Escola Galega de Administración Pública, publicados no DOG nº 149, do 3 de agosto de 1994.
10. Certificado de aproveitamento. Para a superación deste curso e a obtención do aludido certificado de aproveitamento, cada alumno deberá presentar un traballo sobre unha materia, que deberá aprobar previamente o director desta actividade, e que terá relación coa temática da actividade convocada.
A extensión mínima do traballo será de 20 folios, excluídas citas e bibliografía, cun número de liñas por folio non inferior a 27, a dobre espazo.
O prazo de entrega do traballo fixarase durante a realización do curso e comunicaráselles aos alumnos con tempo.
A aprobación do repetido curso queda tamén supeditada a que os alumnos acudan con regularidade a este e que a súa asistencia a esta actividade supoña unha porcentaxe superior ao 85% das horas programadas. Os participantes que non alcancen aquel límite, sexa cal sexa a causa, quedarán eliminados coa perda de todos os dereitos.
11. Desenvolvemento. O curso realizarase na Escola Galega de Administración Pública, rúa de Madrid, 2-4, polígono das Fontiñas, Santiago de Compostela, comezará o 10 de febreiro de 2005 e rematará o día 23 de xuño dese mesmo ano.
A súa duración será de 140 horas, que se distribuirán a razón de 8 horas por semana, ordinariamente os martes e xoves, desde as 16.00 horas ás 20.00 horas.
12. Modificacións. A EGAP reserva para si a facultade de interpretar e resolver as incidencias que puidesen xurdir no desenvolvemento deste curso, así como de cancelalo se o escaso número de solicitudes non xustificasen a súa realización.
Santiago de Compostela, 21 de decembro de 2004.
Domingo Bello Janeiro
Director da Escola Galega de
Administración Pública
ANEXO II
Modelo de certificado para o persoal funcionario e interino dos grupos A ou B ou persoal laboral dos grupos I ou II da Xunta de Galicia ou da Administración local galega.
D/Dna
CERTIFICO:
Que D/Dna..., con DNI nº..., domiciliado/a en..., de.., na actualidade presta os seus servizos profesionais en..., ocupando o cargo de...
Certifico así mesmo que o Sr/Sra ... se atopa actualmente en situación de (1)... como(2)...
Tamén certifico (3) que o/a interesado/a no seu traballo habitual realiza tarefas vinculadas co urbanismo.
E para que consten estes extremos perante a Escola Galega de Administración Pública, para os efectos da admisión do/da Sr./Sra.. no curso superior de planeamento e xestión urbanística, convocado pola EGAP no DOG..., con data..., expido o presente certificado en ..., ... de... de 200...
V e Pr
O/A ...
(1) Servizo activo/servizos especiais/excedencia forzosa (indicar a que corresponda).
(2) Indicar o que pertenza entre os seguintes casos:-Funcionario do grupo ... da Xunta de Galicia.-Persoal interino do grupo ... da Xunta de Galicia.-Persoal laboral do grupo ... da Xunta de Galicia.-Funcionario do grupo ... da Administración local     galega.-Persoal interino do grupo ... da Administración     local galega.-Personal laboral do grupo ... da Administración     local galega.
(3) Engadir este parágrafo só se procede.